[{"text_idx": "#000004", "text": "Cefnogi\u2019r genhedlaeth nesaf o fyfyrwyr Caerdydd \u2013 golwg yn o\u0302l ar y flwyddyn"}, {"text_idx": "#000005", "text": "Mae myfyrwyr wrth galon Prifysgol Caerdydd, ond gall heriau ariannol atal y meddyliau gorau a mwyaf disglair rhag cael mynediad at yr addysg a\u2019r cyfleoedd y maent yn eu haeddu."}, {"text_idx": "#000007", "text": "Mae\u2019r cymorth hwn wedi\u2019i gwneud hi\u2019n bosibl i gannoedd o fyfyrwyr barhau a\u0302\u2019u hastudiaethau mewn cyfnodau anodd, cael mynediad at gyfleoedd efallai na fyddent wedi gallu eu gwneud, a datblygu\u2019r sgiliau a\u2019r profiad sydd eu hangen arnynt ar gyfer bywyd ar o\u0302l y brifysgol."}, {"text_idx": "#000009", "text": "Gall caledi ariannol gael effaith enfawr ar ein myfyrwyr, ac yn aml mae\u2019n anodd iddynt gydbwyso gwaith ac astudiaethau. Gall yr anawsterau hyn olygu eu bod yn cael trafferth gyda\u2019u hiechyd meddwl, yn colli cyfleoedd, neu weithiau\u2019n rhoi\u2019r gorau i\u2019w hastudiaethau\u2019n gyfangwbl. Diolch i roddwyr hael, gellir lleddfu\u2019r pwysau ariannol hyn, a gall y cymorth a gynigir helpu i sicrhau bod myfyrwyr yn gallu cwblhau eu hastudiaethau a manteisio i\u2019r eithaf ar eu hamser yn y brifysgol. Eleni cefnogwyd dros 200 o fyfyrwyr trwy fwrsariaethau, ysgoloriaethau a gwobrau ."}, {"text_idx": "#000012", "text": "Mae ein gwasanaeth Dyfodol Myfyrwyr yn cynnig cyfleoedd profiad gwaith trwy fentora, interniaethau a lleoliadau ymchwil i helpu ein myfyrwyr i gael gwybodaeth, sgiliau a thanio angerdd am yrfaoedd yn y dyfodol. Yn aml, interniaeth yw\u2019r tro cyntaf i fyfyriwr gael profiad \u201cgo-iawn\u201d o waith a\u0302 tha\u0302l ac mae ein cefnogwyr yn ein helpu i hwyluso interniaethau a\u0302 chyflog a fydd yn gwella cyflogadwyedd, ac yn aml yn arwain at fwy o gyfleoedd cyflogaeth. Mae\u2019r cyfleoedd hyn yn aml yn cael eu cynnig gan ein cynfyfyrwyr, gan helpu ein myfyrwyr i ddatblygu eu rhwydweithiau, a meithrin cysylltiadau defnyddiol. Eleni gwnaeth 217 o gynfyfyrwyr gynnig interniaethau neu fentora, i gefnogi cenhedlaeth nesaf cynfyfyrwyr Caerdydd."}, {"text_idx": "#000013", "text": "\u201cAr ddechrau fy ail flwyddyn, doedd gen i ddim syniad beth roeddwn i eisiau ei wneud ar o\u0302l y brifysgol na ble i ddechrau. Gwnes i gais ar gyfer y cynllun mentora a chefais interniaeth trwy fy mentor. Trwy hyn rydw i wedi dysgu llawer iawn am y diwydiant celfyddydol ac wedi cael nifer o sgiliau newydd.\u201d"}, {"text_idx": "#000014", "text": "\u201cCyn hynny, doedd gen i ddim syniad am fyd gwaith mewn gwirionedd, ac roedd hyn yn fy ngwneud yn nerfus ac yn bryderus. Er nad wyf yn gwybod o hyd sut olwg fydd ar fywyd ar o\u0302l prifysgol i mi, nid wyf bellach yn poeni am y dyfodol, a\u2019r peth mwyaf gwerthfawr i mi ei gael o\u2019r profiad hwn yw hyder.\u201d Ally-Joh Gowan-Day (Llenyddiaeth Saesneg ac Ysgrifennu Creadigol 2020-)"}, {"text_idx": "#000015", "text": "Gweithio, astudio neu wirfoddoli dramor"}, {"text_idx": "#000016", "text": "Mae ein cefnogwyr wedi helpu i gael gwared ar y rhwystrau ariannol i weithio, astudio neu wirfoddoli dramor i lawer o\u2019n myfyrwyr na fyddent efallai wedi gallu fforddio gwneud hynny fel arall. Mae\u2019r rhaglen Cyfleoedd Byd-eang yn cefnogi ein myfyrwyr i ddarganfod diwylliannau eraill, dysgu sgiliau ac ieithoedd newydd, a ffurfio cyfeillgarwch gydol oes. Mae\u2019r profiadau hyn yn rhoi hwb i\u2019w hyder, eu CV a\u2019u cyflogadwyedd, ac yn helpu i ddatblygu dinasyddion gwirioneddol fyd-eang. Eleni, cefnogwyd miloedd o fyfyrwyr i weithio neu wirfoddoli dramor."}, {"text_idx": "#000017", "text": "\u201cYr haf hwn cefais gyfle i ymweld a\u0302 Washington DC lle bues i\u2019n gweithio yng ngwersyll diwrnod Sandy Spring i blant rhwng pedair a 12 oed. Cynghorwr oeddwn i ac yn y boreau roeddwn i\u2019n arbenigwr cyfrifiadurol, ac yn defnyddio\u2019r hyn a ddysgais yn fy ngradd cyfrifiadureg i addysgu rhaglenni cyfrifiadurol amrywiol i\u2019r myfyrwyr. Dydw i erioed wedi bod yn yr Unol Daleithiau o\u2019r blaen ac nid oedd cyfle tebyg i hwn o fewn cyrraedd i rywun fel fi.\u201d"}, {"text_idx": "#000019", "text": "Canolfan Bywyd y Myfyrwyr newydd"}, {"text_idx": "#000020", "text": "Ym mis Medi 2021, lansiwyd Canolfan Bywyd y Myfyrwyr newydd yng nghanol y campws, gan ddod ag ystod o wasanaethau myfyrwyr ynghyd o dan yr un to. Yn ystod y deuddeg mis diwethaf mae miloedd o fyfyrwyr wedi dod i\u2019r adeilad deinamig hwn i gael cymorth gyrfaol, cwnsela a gwasanaethau lles, a chyngor ar arian a thai."}, {"text_idx": "#000023", "text": "Rhagor o wybodaeth am gefnogi myfyrwyr Prifysgol Caerdydd a gwneud pob cyfle yn hygyrch i genhedlaeth nesaf cyn-fyfyrwyr Caerdydd. Cyflwynwch anrheg ariannol. Rhowch eich amser neu arbenigedd."}]